Մ.ԽԱԹԱՄԻ - Շնորհակալ եւ ուրախ եմ Հայաստան այցելելու եւ իմ սիրելի գործընկեր պարոն Քոչարյանին հանդիպելու հնարավորության համար: Հայաստանը երկիր է, որտեղ ապրում է աշխատասեր եւ նվիրված ժողովուրդ, որը մեծ դերակատարություն է ունեցել միջազգային մշակույթի զարգացման գործում:Իրանը հնարադարյան, մեծ մշակույթ ունեցող երկիր է, որտեղ կողք կողքի այլ ժողովուրդների հետ ապրում եւ աշխատում են նաեւ հայեր, ովքեր երկրի անկախության գործում մեծ դեր են կատարել: Հայաստանը աշխարհագրորեն Իրանի հարեւանն է եւ բացի այն, որ մեր քաղաքականությունը միտված է հարեւան բոլոր երկրների հետ լավ հարաբերություններ հաստատելուն, Հայաստանի հետ մենք ունենք հատուկ հարաբերություններ: Իրանի եւ Հայաստանի ժողովուրդների միջեւ հարաբերությունները կարող են լավ օրինակ հանդիսանալ բոլոր նրանց համար, ովքեր ցանկանում են կողք կողքի ապրել` հարգելով միմյանց ինքնիշխանությունը:Մենք մեզ պարտավորված էինք զգում Հայաստանի անկախությունից հետո հարաբերություններ հաստատել եւ սերտացնել: 1991 թվականից հետո տարեցտարի մեր հարաբերությունները խորանում են, եւ այն փաստաթղթերը եւ համաձայնագրերը, որոնք այսօր ստորագրվեցին, հույս են ներշնչում, որ դրանք էլ ավելի կխորանան: Հայտարարում եմ, որ մեր համագործակցությունը երկու կողմերի օգտին է, բայց չի վնասում այլոց: Տարածաշրջանը, որտեղ գտնվում են Իրանն ու Կովկասը, զգայուն է եւ անհրաժեշտ է, որ այստեղ կայունություն ապահովվի: Մենք տարածաշրջանի երկրների անվտանգությունը համարում ենք մեր սեփական անվտանգությունը, իսկ անվտանգության երաշխիք համարում ենք գիտության, կրթության եւ տեխնիկայի զարգացումը: Մենք ցանկանում ենք բոլոր երկրների հետ զարգացնել գիտատեխնիկական եւ տնտեսական հարաբերություններ, որպեսզի բոլորի օգնությամբ կարողանանք զարգացման այդ ընթացքն արագ անցնել: Այս տարածաշրջանում ընդհանուր շահեր եւ նպատակներ կան, որոնք կարող են ստվերում թողնել առկա տարաձայնությունները: Եթե մենք կարողանանք ընտրել այնպիսի ճանապարհ, որը մեզ կտանի համերաշխության եւ համընդհանուր գոյակցության, ապա համատեղ ջանքերով կկարողանանք լուծել նաեւ այդ խնդիրները: Եւս մեկ անգամ շնորհակալություն եմ հայտնում պարոն Քոչարյանին եւ Հայաստանի ժողովրդին այս ջերմ ընդունելության համար: Ցանկանում եմ փոխանցել ոչ միայն իրանահայության, այլեւ ամբողջ Իրանի ազգաբնակչության ողջույնները: